CELEX: 32021R1087
Language: ro
Date: 2021-04-07 00:00:00
Title: Regulamentul delegat (UE) 2021/1087 al Comisiei din 7 aprilie 2021 de modificare a Regulamentului (UE) 2018/1139 al Parlamentului European și al Consiliului în ceea ce privește actualizarea trimiterilor la dispozițiile Convenției de la Chicago (Text cu relevanță pentru SEE)

5.7.2021   
               
               
                  RO
               
               
                  Jurnalul Oficial al Uniunii Europene
               
               
                  L 236/1
               
            
         REGULAMENTUL DELEGAT (UE) 2021/1087 AL COMISIEI
         din 7 aprilie 2021
         de modificare a Regulamentului (UE) 2018/1139 al Parlamentului European și al Consiliului în ceea ce privește actualizarea trimiterilor la dispozițiile Convenției de la Chicago
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/1139 al Parlamentului European și al Consiliului din 4 iulie 2018 privind normele comune în domeniul aviației civile și de înființare a Agenției Uniunii Europene pentru Siguranța Aviației, de modificare a Regulamentelor (CE) nr. 2111/2005, (CE) nr. 1008/2008, (UE) nr. 996/2010, (UE) nr. 376/2014 și a Directivelor 2014/30/UE și 2014/53/UE ale Parlamentului European și ale Consiliului, precum și de abrogare a Regulamentelor (CE) nr. 552/2004 și (CE) nr. 216/2008 ale Parlamentului European și ale Consiliului și a Regulamentului (CEE) nr. 3922/91 al Consiliului (1), în special articolul 19 alineatul (3),
         întrucât:
         
                     (1)
                  
                  
                     Aeronavele, altele decât aeronavele fără pilot la bord, și motoarele, elicele, piesele și echipamentele neinstalate ale acestora trebuie să respecte cerințele de protecție a mediului. Regulamentul (UE) 2018/1139 cuprinde prevederi în acest sens făcând trimitere la dispozițiile specifice ale Convenției de la Chicago care conțin cerințele respective.
                  
               
                     (2)
                  
                  
                     La 11 martie 2020, în cadrul celei de a cincea reuniuni a celei de a 219-a sesiuni ale sale, Consiliul OACI a adoptat amendamentul 13 la volumul I Aircraft Noise („Zgomotul produs de aeronave”), amendamentul 10 la volumul II Aircraft Engine Emissions („Emisiile motoarelor de aeronave”) și amendamentul 1 la volumul III Aeroplane CO2 Emissions („Emisiile de CO2 ale avioanelor”) din anexa 16 la Convenția de la Chicago. Amendamentele în cauză au intrat în vigoare și au devenit aplicabile în cazul tuturor statelor membre la 1 ianuarie 2021.
                  
               
                     (3)
                  
                  
                     Prin urmare, trimiterile la dispozițiile Convenției de la Chicago trebuie actualizate, iar Regulamentul (UE) 2018/1139 trebuie modificat în consecință.
                  
               
                     (4)
                  
                  
                     Măsurile prevăzute în prezentul regulament se bazează pe avizul nr. 03/2020 emis de Agenția Uniunii Europene pentru Siguranța Aviației (AESA) în conformitate cu articolul 76 alineatul (1) din Regulamentul (UE) 2018/1139,
                  
               ADOPTĂ PREZENTUL REGULAMENT:
         
            Articolul 1
            La articolul 9 alineatul (2) din Regulamentul (UE) 2018/1139, primul paragraf se înlocuiește cu următorul text:
            
               
                  „În ceea ce privește zgomotul și emisiile, aeronavele respective și motoarele, elicele, piesele și echipamentele neinstalate ale acestora trebuie să respecte cerințele de protecție a mediului cuprinse în amendamentul 13 la volumul I, în amendamentul 10 la volumul II și în amendamentul 1 la volumul III, toate astfel cum se aplică de la 1 ianuarie 2021, din anexa 16 la Convenția de la Chicago.”
            
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 7 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 212, 22.8.2018, p. 1.